Blanár, Juraj, podpredseda NR SR (2021-03-17):
Vážené panie poslankyne, páni poslanci, vyhlasujem rozpravu za uzavretú. Spýtam sa predkladateľa. Nie. Pán spravodajca rovnako, nemajú záujem vystúpiť v záverečnom slove. Takže týmto prerušujem rokovanie o tomto bode programu. Ďakujem obom. A pristúpime k druhému čítaniu o návrhu skupiny poslancov na vydanie zákona, ktorým sa dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, pod parlamentnou tlačou 385 a správa spoločného výboru 385a. Dávam teraz slovo pánovi poslancovi Petrovi Cmorejovi, aby za skupinu poslancov návrh zákona odôvodnil. Konštatujem, že pán poslanec nie je v rokovacej sále. Má niekto vedomosť, že by mal prísť? Asi nie. Takže prepadáva na koniec programu. Pristúpime k ďalšiemu bodu programu a to je druhé čítanie o návrhu skupiny poslancov Národnej rady na vydanie zákona, ktorým sa mení zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov, pod parlamentnou tlačou 393 a spoločná správa 393a. Dávam slovo pani poslankyni Jarmile Halgašovej, aby za skupinu poslancov návrh zákona odôvodnila. Pozerám sa po rokovacej sále, ale pani predkladateľku Halgašovú rovnako nevidím v sále. Takže prepadáva tento jej návrh a skupiny poslancov, návrh na koniec programu. Takže uvidíme do tretice. Druhé čítanie o návrhu skupiny poslancov na vydanie zákona, ktorým sa mení a dopĺňa zákon č. 50/1976 Z. z. o územnom plánovaní a stavebnom poriadku (tzv. stavebný zákon) v znení neskorších predpisov a ktorým sa menia a dopĺňajú niektoré zákony. Návrh je pod tlačou 390 a spoločná správa 390a. Pán poslanec Lehotský by mal byť predkladateľom a rovnako ho nevidím v rokovacej sále. Má niekto vedomosť, či je niekde nablízku? Poprosím vás o chvíľočku strpenia. (Krátka pauza.) Takže, vážené panie poslankyne, páni poslanci, konštatujem rovnako, že ani pán Tomáš Lehotský za skupinu poslancov nie je v rokovacej sále, a teda jeho návrh a skupiny poslancov takisto prepadáva na koniec programu marcovej schôdze. Pristúpime teraz k druhému čítaniu o vládnom návrhu zákona, ktorým sa mení a dopĺňa zákon č. 151/2002 Z. z. o používaní genetických technológií a geneticky modifikovaných organizmov v znení neskorších predpisov a ktorým sa mení a dopĺňa zákon č. 184/2006 Z. z. o pestovaní geneticky modifikovaných rastlín v poľnohospodárskej výrobe v znení zákona č. 78/2008 Z. z. Je to pod parlamentnou tlačou 363 a spoločná správa 363a. Tento zákon by mal predložiť minister životného prostredia pán Ján Budaj, avšak konštatujem, že rovnako pán minister nie je v rokovacej sále, čiže prepadáva mu rovnako tento bod na koniec schôdze. Vyzerá, že za chvíľočku nebudeme mať o čom rokovať, dámy a páni. (Reakcia z pléna.) No to sa tu bude točiť ako uzavretý kruh a nikde sa nepohneme. Čiže z tohto pohľadu, vážené panie poslankyne, páni poslanci, skôr ako nebudem mať informáciu, že je v rokovacej sále alebo blízko rokovacej sály ďalší predkladateľ zákona, ktorý by sme mali prerokovať, tak prerušujem schôdzu na 15 minút, presnejšie do 18.45 hod. a uvidíme, aká je situácia. Zatiaľ ďakujem. (Pätnásťminútová prestávka.) (Po prestávke.)